Enginn vafi leikur á því að samfélagið vill taka höndum saman í baráttunni gegn skipulagðri glæpastarfsemi . Það birtist í ýmsum myndum . Á Alþingi hafa þingmenn allra flokka lýst vilja til samstöðu í þessari baráttu og mér virðast fjölmiðlar einnig hafa vaknað til lífsins en sumir þeirra áttu til að birta " hetjuviðtöl " við stórhættulega brotamenn . Úr þessu hefur dregið , enda á maður sem meiðir annað fólk ekkert skylt við hetju . Mér var sagt af einum slíkum klúbbi sem var að skipuleggja sumarferðina og panta gistingu fyrir hópinn . Þegar á daginn kom að um mótorhjólaklúbb var að ræða var dyrum lokað . Enga gistingu að fá ! Þetta kann að vera einangrað tilvik en segir okkur tvennt . Annars vegar er þetta vitninsburður um að fólk vill ekkert með þá hafa sem hugsanlega tengjast glæpum og er það vel . Hins vegar - og er það verra - getur sú hætta skapast að fólk sé haft fyrir rangri sök . Það má alls ekki gerast og er mikilvægt að á sama tíma og við gefum þeim rauða spjaldið sem meiða annað fólk , gætum við þess að setja ekki undir sama hattinn heiðarlegt fólk sem ekki má vamm sitt vita . Það á við um þorra þess fólks sem hefur mótorhjólið að áhugamáli .